Vra die veearts: Raad vir 'n rou kol wat nie wil genees nie? - Voertaal
Marianne Lomberg Mens en dier 2021-11-23
AJ Voigt skryf:
My pitbull se vel het 'n rou stukkende plek in haar liesomgewing. Sy lek dit aanhoudend. Het haar al by veearts gehad sonder sukses. Dit bloei nie en lyk net soos 'n oop seerplek.
Wat kan dit wees en hoe kan ons dit behandel?
Veearts het pille gegee vir hotspots.
Hoop jy kan vir Coco help.
Daar is 'n paar verskillende redes hoekom pille vir hotspots nie 'n verskil sou maak nie, selfs al was dit die regte plek vir jou veearts om te begin met die ondersoek van Coco se vel.
Hotspots se tegniese naam is superfisiële pioderma, 'n bakteriële infeksie van die vel, wat ongenadiglik kan jeuk en ook die vel rou kan maak.
So die eerste ding wat 'n veearts gewoonlik doen, is om antibiotika voor te skryf wat vir die meeste velinfeksies werk. Maar bakterieë bou al hoe meer weerstand op teen antibiotika. Dit is dus moontlik dat sy wel 'n hotspot het, maar net een wat nie reageer op die eerste tipe antibiotikum nie.
'n Tweede moontlikheid is dat sy 'n diep pioderma het. Dit is 'n hardnekkige infeksie van die onderste laag van die vel wat algemeen is in bulhonde en verwante rasse. Die bakterieë wat diep pioderma veroorsaak, is berug omdat hulle baie moeilik is om uit te roei. En ongelukkig is daar ook 'n tipe velkanker wat nes 'n oop seerplek lyk.
Dus is die beste raad wat ek vir Coco kan gee, om terug te gaan na jou veearts toe en die pad saam met hulle te stap. Hulle pille was die regte eerste stap. Nou moet ons saam verder loop om te sien hoe ons Coco kan help.